|  |  |
| --- | --- |
|  |  |

**Keskkonnamõju hindamise algatamata jätmise otsus Lõunaranna sadama ehitamise vee erikasutusloa taotlusele.**

Keskkonnaametis on menetluses Osaühingu Saare (registrikood 10844087) (edaspidi *Taotleja*) vee erikasutusloa taotlus (edaspidi *taotlus*) Lõunasadama (edaspidi sadam) ehitamiseks, mille käigus toimub mere süvendamine mahus kuni 9600 m3 ning lainemurdjate ehitamine, mille käigus paigutatakse veekogu põhja pinnast ning uputatakse tahkeid aineid mahus kuni 9700 m3. Veeseaduse § 8 lg 2 p-i 6 kohaselt on vee erikasutusluba vajalik, kui toimub veekogu, mille veepeegli pindala on üks hektar või suurem, süvendamine või sellise veekogu põhja pinnase paigaldamine ja p-i 7 kohaselt, kui uputatakse tahkeid aineid veekogusse.

Vastavalt veeseaduse § 9 lg-le 5 annab vee erikasutusloa Keskkonnaamet. Keskkonnamõju hindamise ja keskkonnajuhtimissüsteemi seaduse (edaspidi*KeHJS*) § 6 lg 2 p-i 18 ja lg-e 3, KeHJS § 6 lg-e 4 alusel kehtestatud Vabariigi Valitsuse 29.08.2005. a määruse nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ § 11 p 7 ning KeHJS § 11 lg-te 2 ja 4 kohaselt annab Keskkonnaamet otsustajana eelhinnangu selle kohta, kas kavandatav tegevus võib eeldatavalt kaasa tuua olulise keskkonnamõju või mitte ning otsustab keskkonnamõju hindamise algatamise vajalikkuse üle. KeHJS § 9 kohaselt on otsustaja tegevusloa andja. Seega on Keskkonnaamet otsustajaks KeHJS tähenduses.

**Tähelepanekud**

Tulenevalt Keskkonnamõju hindamise ja keskkonnajuhtimissüsteemi seaduse (edaspidi KeHJS) § 33 lg 1 p 4 ning § 35 lg 2 on sadama ehitamisega seoses läbi viidud keskkonnamõju strateegiline hindamine (edaspidi *KSH*). Viimsi vallas Prangli saarel Lääneotsa külas Mölgisilla kinnistu detailplaneeringu KSH algatati Viimsi Vallavalitsuse 01.04.2011 korraldusega nr 209. Detailplaneeringu eesmärk on Mölgisilla kinnistule erasadama kavandamine.

Tuginedes KeHJS § 38 lg-tele 1 ja 2, §-dele 40 ja 41, § 42 lg-tele 2-5, § 43 p-le 1 ning §-le 44 on Keskkonnaamet oma 19.10.2015 kirjaga nr HJR 6-8/15/28207-6 KSH heaks kiitnud. Heakskiitmise otsuses on eraldi välja toodud märkus, mille alusel paluti detailplaneeringu lahendust täiendada. Detailplaneeringu joonisel „Detailplaneering tehnovõrkudega“ on tähistatud looduslikult säilitatava ala piir rohelise viirutusega. KSH aruande lk 39 toodud joonisel 14 on kujutatud Mölgisilla kinnistule jäävaid olulise inimmõjuta alasid, millele süvendatud pinnase paigutamine on keelatud, et tagada elupaigatüübi 1640 taastumine. KSH aruandes on välja toodud, et need alad tuleb piiritleda, et vältida nende täiendavat kahjustamist nii ehituse ajal kui ka sadama kasutamisel. Kuna Keskkonnaameti ettepanekul laiendas KSH ekspert antud ala kogu planeeringuala ulatuses, palume vastav muudatus sisse viia ka detailplaneeringu lahendusse.

**I EELHINNANG:**

Kavandatava tegevuse keskkonnamõju olulisuse eelhinnang on antud lähtudes KeHJS § 6 lg 3 kriteeriumitest ja arvesse võttes KSH tulemusi:

**1. Tegevuse ala ja selle lähiümbruse keskkonnatingimused**

* 1. **Maakasutus**

Kavandatava tegevuse ala paikneb Prangli saare lõunaosas ja sellega haaratakse nii maismaa kui ka mere osa. Mölgisilla kinnistu (89001:002:0407) suurus on 2 264 m² ning selle sihtotstarve on 100% tootmismaa. Praegu on Mölgisilla kinnistult merre suunduv paadisild (paikneb akvatooriumi keskel) rekonstrueeritud ning rajatud on ka üks lainemurdja.

Mölgisilla maaüksusel esineb üksikuid mände, paju ja ka kibuvitsa puhmaid. Juba toimunud tegevuste käigus (läänepoolse muuli taastamine, paadisilla rajamine, maaüksuse katmine savikihiga) on esialgsed pinnavormid ja taimkate hävinenud. Prangli geoloogiline ehitus on keeruline. Seda näitab pinnakate, mille paksus võib ulatuda kuni 125 m. Pinnakatte ülemises osas levivad liivad; klibu-veerised-kruus; moreen ja viirsavi. Käsitletavat Mölgisilla maaüksust katab liiv, osaliselt on kinnistu kaetud tehnogeense savikihiga

* 1. **Alal esinevad loodusvarad, nende omadused ja taastumisvõime ning loodus­keskkonna vastupanuvõime**

Sadama akvatooriumis ja selle territooriumil ei esine loodusvarasid kasutataval kujul.

* 1. **Märgalade, randade ja kallaste, pinnavormide, metsade, kaitstavate loodus­objektide, sealhulgas Natura 2000 võrgustiku alade vastupanuvõime**

Kavandatav tegevus jääb Prangli maastikukaitsealast välja, kuid on Prangli hoiualal, mis on ühtlasi ka Natura 2000 võrgustikku kuuluv Prangli loodusala. Prangli hoiuala kaitse-eesmärk on EÜ nõukogu direktiivi 92/43/EMÜ I lisas nimetatud elupaigatüüpide - karide (1170), väikesaarte ning laidude (1620), rannaniitude (1630\*), kanarbiku ja kukemarjaga kuivade liivanõmmede (2320) ning kadastike (5130) kaitse. Vastavalt looduskaitseseaduse § 32 lg 2 on hoiualal keelatud nende elupaikade ja kasvukohtade hävitamine ja kahjustamine, mille kaitseks hoiuala moodustati ning kaitstavate liikide oluline häirimine. Samuti pole lubatud tegevus, mis seab ohtu elupaikade, kasvukohtade ja kaitstavate liikide soodsa seisundi.

**1.4 Alad, kus õigusaktidega kehtestatud nõudeid on ületatud**

Prangli üldplaneeringu järgi on Mölgisilla maaüksus osaliselt üleujutatav. Praegusel ajal on maaüksus osaliselt täidetud ning maaüksuse absoluutne kõrgus on kuni 1,90 m. Sadamarajatiste tarbeks peab maapinda täitma (tõstma). Sellest tulenevalt ei teki enam korduvaid üleujutusi ning ala tähistamine korduvalt üleujutatavana ei ole vajalik.

* 1. **Maareformi seaduse tähenduses tiheasutusega alade ning ajaloo-, kultuuri- või arheoloogilise väärtusega alade vastupanuvõime**

Sadama territoorium asub hajaasustusalal. Mölgisilla kinnistu (89001:002:0407) pindala on 2 264 m2, sihtotstarve 100% tootmismaa. Idapoolse kinnistu Mölgisadama (89001:002:0170) pindala on 4 972 m2, sihtotstarve 100% tootmismaa. Põhjapoolse krundi, Mölgisadama tee (89001:002:0408) pindala on 527 m2 sihtotstarve 100% transpordimaa. Läänepoolse krundi Mölgiranna (89001:002:0234) pindala on 15 979 m2, sihtotstarve 100% maatulundusmaa.

Sadamas ja selle lähiümbruses ei ole kultuurimälestisi. Prangli kirik kui ehitusmälestis paikneb linnulennult 1,0 km kaugusel läänes ja II maailmasõjas hukkunute ühishaud kui ajaloomälestis on ca 1,2 km kaugusel idas.

**2. Tegevuse iseloom, kaasa arvatud selle tehnoloogiline tase**

Kavandatava tegevuse asukohas olev ajalooline lauter ehitatakse ümber sadamaks. 20–25 kaikohaga kavandatav sadam on mõeldud kujundada külalissadamaks kuni 15 m pikkustele jahtidele ning kaatritele, kiilusügavusega kuni 2 m. Sadama süvendamise maht on kuni 9600 m3 ning lainemurdjate ehitamise käigus täidetakse merd (uputatakse tahkeid aineid nagu mineraalne pinnas ja muu looduslik materjal) mahus kuni 9700 m3. Kavandatava sadama sügavuseks on planeeritud 2,5 m, 300 m kaugusel rannast on sügavus ca 3 m. Töid teostatakse nii ujuvekskavaatori kui ka roomikekskavaatoriga. Vee erikasutuse piirkonna koordinaadid on:

x=6609086,57; y=557234,14

x=6609034,94; y=557385,86

x=6608868,49 ; y=557317,35

x=6608929,36; y = 557169,44

**2.1 Loodusvarade kasutamine**

Sadama ehitamise käigus toimub vee erikasutus, selle kirjeldus (sh materjalide kasutus) on antud eelmises punktis.

**2.2 Jäätme- ja energiamahukus**

Vee erikasutusega seotud tööde käigus tekkivaid jäätmeid käideldakse veeseaduses ja jäätmeseaduses sätestatud korras. Süvendatud pinnas kasutatakse maismaal Prangli saare teede ehitamisel. KSH kohaselt on süvendatavat pinnast (liiv, kivid) võimalik kasutada ka sadamarajatiste (lainemurdjad) ehitamiseks. Võimalik on materjal tõsta ka otse muuli kehasse. Sellisel juhul tuleb muuli peenem kesktäite materjal katta koheselt muuli kivikindlustuse kihiga, et täitematerjal lainetusega laiali ei uhutaks.

**2.3. Lähipiirkonna teised tegevused**

Sadama ehitamine haarab endaga akvatooriumi ja lainemurdjad ning paadisilla, millest osa on juba valmis. Mölgisilla kinnistule on rajatud elektrimaakaabli liin (16870), maaüksuse loodeosas paikneb elektrikapp. Planeeritava ala veevarustus tagatakse Idaotsa külas asuvate puurkaevude (kat nr. 19432, 19433 ja 19434) baasil. Veevärki haldab munitsipaalettevõte Viimsi Vesi AS. Veetrass on juba rajatud kuni Mölgisalu kinnistuni, mis paikneb planeeritavast alast vahetult põhjapool - ühenduskoht tehakse Mölgisalu tee maa-alale. Piirkonnas ei asu teisi sadamaid ega toimu muud märkimisväärset majandustegevust.

**3. Tegevusega kaasnevatest tagajärjed**

* 1. **Vesi ja pinnas**

Süvendatava pinnas on kruusa ja jämedateralise liiva segu ning see ei ole KSH kohaselt saastatud, kuna lähiümbruse meres ei ole teadaolevalt olnud reostusjuhtumeid ja piirkonnas ei tegutse saastavaid ettevõtteid. Kuna tegemist on puhta pinnasega ei ole selle kasutamisele seatud eritingimusi. Merekeskkonna seisukohast on soovitatav süvendatud pinnase ladustamine Prangli saarele. Sellega vähendatakse (välditakse) heljumi mõju süvendatud pinnase puistealal. Süvendatud pinnast saab kasutada teede ehituses ja rekonstrueerimisel. Süvendatud pinnas tuleb enne selle kasutamist ajutiselt ladestada (veetustamiseks) Mölgisilla kinnistule selleks ettenähtud ladestusplatsile.

Süvendamisega kaasneb paratamatult ka heljumi kontsentratsiooni tõus veesambas. Heljumi levikuvähendamise eesmärgil ei ole lubatud süvendustöid teostada tugeva (15 m/s) edela, põhja ega kirde tuule korral. Vee erikasutuse ajaks tuleks KSH kohaselt eelistada perioodi pärast sügistorme. Leevendusmeetmete rakendamise osas tuleb sadama ehitamise perioodil teostada seiret. Seire käigus tuleb fotografeerida ehitustegevusest kõrvale jääv ala enne ehitust ning hiljem võrrelda ehitusjärgse olukorraga.

KSH-st nähtub, et täiendavalt Prangli loodusalal kaitstavatele elupaikadele on lähipiirkonnast leitud liivamadalate elupaik (1110). Seda iseloomustav merihein (*Zostera marina*) levib ka kavandatava sadama piirkonnas. Tuvastatud meriheina populatsioon on piirkonnas suhteliselt heas seisus, seda eriti sügavamas mereosas (4—5 m). Meriheina katvus 2—3 m sügavusel, st sadama süvenduspiirkonnas on väiksem. Seal esinevad üksikud väikesed (2x2 m) meriheinaga kaetud alad. KSH kohaselt on oodata teatud mõju liivamadalate elupaigale tööde piirkonnas (elupaigale kanduv heljum). Mõju ulatus sõltub eelkõige tööde ajastatusest ning süvendatava materjali käitlemise tehnoloogiast. Juhul, kui süvendatav materjal ladustatakse maismaale on mõju lokaalne ning suuremat ohtu selle elupaigatüübi levikule ja kvaliteedile ei tohiks tekkida

Sette süvendamisel ja heljumi levimisel sadama piirkonnas võib olla negatiivne mõju ka kudevatele kaladele - lestadele, räimedele ja ahvenatele. Tagamaks lesta, räime ja ahvena paremad kudemisvõimalused on KSH-s soovitusena välja pakutud vältida süvendustöid vahemikus 15. aprill kuni 1. juuli.

Hoovused piki Prangli lõunarannikut on väheolulised. Maksimaalne lainekõrgus tekib tuulte korral kagu ja edela sektoritest ning see võib ulatuda kuni 2 m. Kohaliku kogemuse kohaselt esineb pikaajalist ummiklainetust, mis tekib põhjapoolsete tormidega, harva. Rannajoon on püsinud stabiilsena paljude aastate jooksul ning suurem settimine või erosioon on ebatõenäoline.

Sadama ja faarvaatri muudetud batümeetria ei põhjusta olulisi muudatusi tõusudele-mõõnadele või hoovustele. Muutunud sügavusega piirkond on väike, võrreldes piirkonnaga, kus olulised vee liikumised toimuvad. Seetõttu mõjusid, mis võiksid tekkida batümeetria muutumise tõttu, näiteks muutunud hoovused, tõusud ja mõõnad, muutused kaldajoones erosiooni või materjali kuhjumise tõttu, ei teki ehituse käigus ega ka pärast seda. Arvestades Mölgisilla sadamas kavandatava süvendustööde mahuga, siis eelneva kirjelduse põhjal ei kaasne sellega merekeskkonnale olulist negatiivset keskkonnamõju.

* 1. **Õhu saastatus**

Sadamas planeeritud tööde käigus toimuv vee erikasutus ei põhjusta olulisi muutusi õhukvaliteedi osas antud piirkonnas. Vähene mõju ümbritsevale keskkonnale võib avalduda eelkõige ehitamisel ja ekspluatatsioonil mõningase õhusaaste (ehitustehnika, sõiduautod, ala teenindav tehnika heitgaasid) näol.

* 1. **Jäätmeteke**

Sadama ekspluatatsiooni käigus tekkivad jäätmed kogutakse vastavalt õigusaktides kehtestatud korrale. Prangli saar kuulub Viimsi valla mandriosaga ühte jäätmete veopiirkonda (Viimsi Vallavolikogu määrus 12 oktoober 2010 nr 23, muudetud 24.01.2012 määrusega nr 5). Olulist keskkonnamõju sadama kasutamise käigus tekkivad jäätmed ei põhjusta.

Sadama rajamisel tekib 9600 m3 ohtlikke aineid mittesisaldavat süvenduspinnast. Pinnase käitlemine maismaal ei too kaasa olulist negatiivset keskkonnamõju. Pinnas ladustatakse ajutiselt Mölgisilla maaüksusel ning kasutatakse hiljem Prangli saare teede korrastamiseks.

**3.4. Müra**

Sadama ehitamisel on müra tekitajaks töötavad masinad, mida kasutatakse süvendustöödel, näiteks ekskavaator – ujuvekskavaator, mis on varustatud kopa ja pinnasepumbaga. Kavandatava sadama läheduses ei ole elamuid, seega ei ole müra vastuvõtjaid. Sadama rajamise puhul on tööperiood lühiajaline, mistõttu suurenenud müratase vältab lühikest aega ja ei oma olulist mõju.

**3.5. Vibratsioon**

Eeldatavalt ei kaasne tegevusega vibratsiooni, mis põhjustaks pöördumatuid muutusi antud piirkonnas.

**3.6. Valgus, soojus, kiirgus ja lõhn**

Valguse, soojuse, kiirguse ja lõhna reostust ettevõtte tegevusest ümbruskonnale eeldatavalt ei kaasne.

**4. Tegevusega kaasnevate avariiolukordade esinemise võimalikkus**

Sadama ehitamisel kavandatud tööde puhul on avariiolukordade teke võimalik peamiselt süvendamise ja muude ehitustöödega seotud tegevuste käigus. Nimetatud tööde käigus on teoreetilisteks võimalusteks kasutatava tehnikaga toimuv avarii: kokkupõrge, kütuse ja õli leke, tulekahju. Nimetatud sündmuste esinemise tõenäosus on suhteliselt väike, sest üldine liiklus piirkonnas on väga väike. Eeldus heast koostööst ja ladusast info liikumisest töödel osalevate inimeste vahel ning töökorras tehnika kasutamisest aitab vähendada kõikvõimalikke avariisid ja nendest tulenevat kahjulikku mõju. Töökorras tehnika kasutamisel ei ole tõenäoline õlireostuse tekkimine ja seeläbi ümbritseva maastiku ja vee kahjustamine.

**5. Kavandatava tegevuse eeldatavast mõjust Natura 2000 võrgustiku alale**

KSH raames viidi läbi ka asjakohane Natura hindamine, mille käigus tuvastati, et Mölgisilla maaüksusel on varasema tegevuse käigus looduslik taimkate hävinud, pinnas kas lahti sõidetud või segi pööratud ja osaliselt kaetud tehisliku savikihiga. Mölgisilla kinnistul juba toimunud tegevuse tõttu hävinud elupaika täielikult taastada pole võimalik ja seetõttu nähakse leevendavate meetmete hulgas ette abinõud elupaiga osaliseks taastamiseks. Seega tuleb esimese asjana säilinud elupaik selgelt piiritleda, et vältida edaspidiseid võimalikke häiringuid nii ehituse- kui ka käitamisajal.

KSH-st tulenevad meetmed Natura 2000 ala negatiivse mõju vältimiseks:

1) sadamarajatised tuleb planeerida väljapoole taastumiseks mõeldud alasid;

2) süvendatud pinnase ajutine ladustamine on keelatud Mölgisilla kinnistul asuvatele Natura 2000 säilinud elupaikadele (KSH joonis 14);

3) süvendamiseks eelistada aega peale sügistorme ning vältida süvendamist tugeva (15 m/s) edela-, kirde- või põhjatuule korral;

4) liikuda võib vaid selleks ettenähtud kohas (kohtades);

5) ettenähtud kohtadesse tuleb paigaldada hoiatussildid (KSH peatükk 5.3.2);

6) sadama lähipiirkonnas ja akvatooriumis (sügavusel kuni 2,5 m) tuleb määrata ujuvvahendite kiirusepiiranguks maksimaalselt 5 sõlme (suurusjärgus 10 km/h).

Arvestades eelnevat ja rakendades KSH-s välja pakutud leevendusmeetmeid võib järeldada, et kavandatavale tegevusel plaanitud mahus puudub oluline negatiivne mõju Natura 2000 alale ja keskkonnale tervikuna. Sadama mereosas toimuvad tööd ei mõjuta Prangli loodusala elupaiku.

**5.1. Kavandatava tegevuse eeldatav mõju mõnele muule kaitstavale loodusobjektile**

Vastavalt taotluses ja projektis toodud infole, ei ulatu kavandatud tegevuse mõju mõnele muule kaitstavale loodusobjektile.

**6. KeHJS § 6 lg 3 punktides 1–41 nimetatuga kaasneva mõju suurus, ruumiline ulatus, kestus, sagedust ja pöörduvus, toime, kumulatiivsus ja piiriülene mõju ning mõju ilmnemise tõenäosus**

Keskkonnaameti hinnangul puudub kavandataval tegevusel oluline keskkonnamõju, kuna:

1. - kavandatav tegevus ei mõjuta negatiivselt kaitsealasid, kaitstavate liikide elupaikasid ega Natura 2000 võrgustiku alasid juhul, kui võetakse kasutusele keskkonnamõju vähendavad meetmed;

- eelhindamise tulemusena selgus, et taotletava tegevuse tulemusel ei teki olulist mõju veekeskkonnale sh merepõhja elustikule, kalastikule ja linnustikule, kui võetakse kasutusele keskkonnamõju vähendavad meetmed;

- eelhindamise tulemusena selgus olulise kumulatiivse mõju puudumine;

1. - seega puudub kavandataval tegevusel eeldatavalt oluline keskkonnamõju.

**II. MENETLUSOSALISE ÄRAKUULAMINE**

Keskkonnaamet teavitas Keskkonnamõju hindamise algatamata jätmise otsuse valmimisest vee erikasutusloa taotlusele ametlikus veebiväljaandes Ametlikud Teadaanded …05.2016 ning edastas eelnõu ka taotluse esitajale. Eelnõuga oli võimalik tutvuda kahe nädala jooksul alates teate ilmumisest Ametlikes Teadaannetes. Ettepanekuid ja vastuväiteid eelnõu avalikustamise perioodil ei esitatud.

**III. OTSUSTUS**

Lähtudes eelnevast ning tuginedes KeHJS § 3, § 6 lg 2 p 18 ja lg 3, § 9, § 11 lg 2 ja 4, veeseaduse § 9 lg 5, määruse nr 224 § 11 p 7 ning Keskkonnaameti peadirektori 05.06.2009 käskkirjast nr 1-4/117:

1. Kavandatud tegevusega ei kaasne olulist keskkonnamõju, mistõttu Keskkonnaamet ei algata keskkonnamõju hindamist Osaühingu Saare (registrikood 10844087) vee erikasutusloa taotlusele.
2. Keskkonnamõju hindamise menetlusi ei liideta.
3. Täiendavad keskkonnauuringud ei ole vajalikud.